text: Pingviner indtager Legoland
  12 oktober 2011 kl. 11.00
  Pingviner indtager næste år Legoland, der ombygges til et polarland for 75 millioner kroner. Det nye polarland omfatter en kæmpe rutschebane.
  Blandt indbyggerne i det nye land bliver 15 små pingviner fra Edinburgh Zoo.
  De får en pool og et landområde nær en ny restaurant, hvorfra publikum kan se ind til pingvinerne.
  Det nye polarland skal tiltrække endnu flere turister til parken i Billund. I 2010 og 2011 har besøgstallet ligget stabilt på godt 1,7 millioner gæster.
  Det nye anlæg åbner i maj næste år.
  Investeringen på 75 millioner kroner er den største i Legolands historie.
  